b'\n_START_ARTICLE_\nBernie S. Siegel\n_START_PARAGRAPH_\nBernard (Bernie) S. Siegel (Brooklyn, New York, 14. listopada 1932.) ameri\xc4\x8dki je lije\xc4\x8dnik i publicist.\n_START_SECTION_\n\xc5\xbdivotopis\n_START_PARAGRAPH_\nBernard Siegel ro\xc4\x91en je u New Yorku. Zavr\xc5\xa1io je studij medicine i radio kao pedijatar, kirurg i onkolog, te predava\xc4\x8d na medicinskom fakultetu sveu\xc4\x8dili\xc5\xa1ta Yale. Rade\xc4\x87i s pacijentima oboljelim od raka, te prou\xc4\x8davaju\xc4\x87i literaturu iz dubinske analiti\xc4\x8dke psihologije Carla Gustava Junga, kao i literaturu o azijskim religijama i kr\xc5\xa1\xc4\x87anstvu, osobito o meditaciji i molitvi, po\xc4\x8deo se zanimati za nekonvencionalne pristupe u lije\xc4\x8denju pacijenata. Godine 1978., zajedno sa suprugom Barbarom H. Siegel, odgojiteljicom pred\xc5\xa1kolske djece, osniva udrugu Iznimni pacijenti oboljeli od raka (Exceptional Cancer Patients, ECaP), kako bi omogu\xc4\x87ili psiholo\xc5\xa1ku i emocionalnu potporu pacijentima oboljelim od raka. Godine 1989. napu\xc5\xa1ta radno mjesto na sveu\xc4\x8dili\xc5\xa1tu i posve\xc4\x87uje se pisanju knjiga i predavanjima. Sa suprugom \xc5\xbeivi u New Havenu. Otac je petero djece.\n_START_SECTION_\nDjela\n_START_PARAGRAPH_\nSiegel je napisao desetak knjiga vezanih uz samopomo\xc4\x87 i samoiscjeljivanje. Najpoznatija je knjiga Ljubav, medicina, \xc4\x8duda (Love, Medicine & Miracles, 1986.). U knjizi zaklju\xc4\x8duje kako osje\xc4\x87a kako se sve bolesti mogu dovesti u vezu sa nedostatkom ljubavi ili sa uvjetovanom, zapravo sebi\xc4\x8dnom ljubavi. Mr\xc5\xbenja, sebi\xc4\x8dna "ljubav" ili nedostatak ljubavi tijekom godina iscrpljuju imunolo\xc5\xa1ki sustav organizma, dovode\xc4\x87i ga u jednom trenutku u stanje depresivne ispra\xc5\xbenjenosti i nemo\xc4\x87i za daljnju obranu. Siegel smatra da je to trenutak u kojem \xc4\x8dovjek obolijeva, od raka ili neke druge bolesti, i kako je samo bezuvjetna ljubav najsna\xc5\xbeniji poticaj za oporavak \xc4\x8dovjekova imunolo\xc5\xa1kog sustava.'